钦定古今图书集成/明伦汇编/氏族典/第348卷 > 周延儒
## 钦定古今图书集成/明伦汇编/氏族典/第348卷 > 周延儒

按《明外史周延儒传》：“延儒，字玉绳，宜兴人。万历四十
一年，会试、殿试皆第一，授修撰。天启中，以少詹事掌
南京翰林院事。庄烈帝即位，召为礼部右侍郎。延儒
性警敏，善伺意指，帝由此属意延儒。会京师有警，特
旨拜延儒礼部尚书，兼东阁大学士，参机务。明年二
月，加太子太保，改文渊阁。六月，温体仁亦入。九月，成”
基命致仕，延儒遂为首辅。体仁阳曲谨媚延儒，阴欲
夺其位，延儒不知也。侍郎刘宇烈视师无功，言路指
延儒庇宇烈，于是给事御史承体仁指劾延儒，延儒
引疾归，体仁遂为首辅。越五年始去。去而张至发、薛
国观相继当国，与杨嗣昌等并以媢疾称，一时正人
皆得罪。张溥等忧之，说延儒再相。溥友吴昌时为交
关近侍冯铨复助为谋。会帝亦颇思延儒，而国观适
败。十四年诏起为首辅，寻加少师，进吏部尚书、中极
殿大学士。延儒被召，溥等以数事要之。延儒慨然以
“吾当锐意行之”以谢。既入朝，悉反体仁辈弊政。然延
儒实庸驽，无他材略。当边境丧师，天下大乱，延儒一
无所谋画，任其自败而已。掌锦衣者骆养性，延儒所
荐也。养性狡狠，背延儒，与中官结，刺延儒阴事。十六
年，大兵略山东，还至近畿，帝甚忧。延儒不得已，自请
视师，帝大喜。延儒驻通州，不敢战，惟与幕下客饮酒
娱乐，而日腾章奏捷。侦大兵去，乃言敌退。既还朝，养
性及中官尽发所刺军中事。帝大怒，责延儒蒙蔽推
诿。延儒自请戍边。帝犹降温旨，许驰驿归。已而御史
蒋拱宸劾吴昌时赃私巨万，牵连延儒。而给事中曹
良直亦劾延儒十大罪。帝怒甚，遂削延儒职，遣缇骑
逮入京师，命勒延儒自尽，籍其家。